Broer vas vir gru-moorde op familieledeWesley Julyan. Foto: Facebook. ŉ Familielid is in hegtenis geneem in verband met die grusame moorde op vier familielede vroeër in Desember. Maroela Media het vroeër berig Jeffery Shaun Julyan (34), Ethan Julyan (9), Kayla McKenna (16) en Peter McKenna (73) se liggame is in ŉ uitgebrande huis in Mtwalume in KwaZulu-Natal aangetref. Lt.kol. Zandra Wiid, woordvoerder van die polisie, het destyds aan Maroela Media bevestig die slagoffers is gewurg en vasgebind voor die huis aan die brand gesteek is. Al vier liggame is in die slaapkamer aangetref. Wiid het gesê ŉ man is buite die huis aangetref. “Hy is hospitaal toe geneem vir rookinaseming, maar is intussen weer ontslaan.” Maroela Media verneem Wesley Julyan (32), die man wat nou in hegtenis geneem is en vier aanklagte van moord in die gesig staar, is die man wat buite die huis aangetref is. Wesley is Jeffrey se broer. Lt.kol. Thulani Zwane, woordvoerder van die polisie, het aan Maroela Media bevestig Wesley is vroeër deur die polisie ondervra, maar nie toe in hegtenis geneem nie. “Hy het Maandag in die Hibberdene-landdroshof verskyn op vier aanklagte van moord. Hy bly in aanhouding tot 13 Februarie wanneer hy formeel sal aansoek doen om borgtog,” het Zwane gesê. Wesley is in 2004 tot 13 jaar tronkstraf gevonnis vir die moord op Ken van Aardt (51), het IOL destyds berig. Wesley het Van Aard met ŉ skoenveter verwurg en sy motor gesteel. Sy vonnis is in 2006 tot 20 jaar tronkstraf verleng nadat die staat teen sy aanvanklike vonnis geappelleer het. Volgens ander berigte het Wesley nie eens die helfte van sy vonnis uitgedien voor hy op parool vrygelaat is nie. Kayla McKenna, Ethan Julyan en Jeffery Shaun Julyan. Foto’s: Facebook.